Predkladacia správa 

Informácia sa predkladá ako iniciatívny materiál.

Dňa 26. decembra 2003 postihlo juhovýchod Iránskej islamskej republiky mimoriadne ničivé zemetrasenie o sile 6,3 stupňa Richterovej stupnice, ktorého dôsledkom bolo podľa odhadu 40 000 – 60 000 mŕtvych obyvateľov tejto republiky. Najviac postihnutým bolo historické mesto Bam, ktoré bolo prakticky zrovnané so zemou. 

Snaha o rýchlu pomoc pri záchrane životov ľudí, pochovaných pod troskami zrútených domov si vyžadovala medzinárodnú pomoc vo forme nasadenia záchranárskych skupín, schopných vyhľadávať a vyslobodzovať zasypaných ľudí. Na základe toho požiadala Iránska islamská republika prostredníctvom Európskej komisie a Organizácie spojených národov ostatné štáty o poskytnutie pomoci pri záchranárskych prácach.

Po obdržaní žiadosti prijala vláda Slovenskej republiky spôsobom per rollam k spoločnému návrhu ministra vnútra a ministra zahraničných vecí uznesenie č. 1256         z 27. decembra 2003 na poskytnutie pomoci pri záchranných prácach obetiam zemetrasenia v Iránskej islamskej republike rezortom ministerstva vnútra v spolupráci s dobrovoľnými záchranárskymi združeniami.